ᱨᱟᱩᱨᱠᱮᱞᱟ ᱡᱚᱸᱠᱥᱚᱱ ᱨᱮᱞᱣᱮ ᱥᱴᱮᱥᱚᱱ

ᱨᱟᱩᱨᱠᱮᱞᱟ ᱡᱚᱸᱠᱥᱚᱱ ᱨᱮᱞᱣᱮ ᱥᱴᱮᱥᱚᱱ (ᱥᱴᱮᱥᱚᱱ ᱠᱳᱰ:- ROU) ᱫᱚ ᱢᱤᱫ ᱨᱮᱞᱣᱮ ᱡᱚᱸᱠᱥᱚᱱ ᱠᱟᱱᱟ, ᱡᱟᱦᱟᱸ ᱫᱚ ᱥᱤᱧᱚᱛᱤᱭᱟᱹ ᱯᱚᱱᱚᱛ ᱳᱰᱤᱥᱟ ᱨᱮᱱᱟᱜ ᱠᱚᱧᱮ-ᱯᱟᱪᱮ ᱥᱮᱦᱮᱫ ᱨᱮ ᱢᱮᱱᱟᱜᱼᱟ ᱟᱨ ᱥᱩᱱᱫᱚᱨᱜᱚᱲ ᱦᱚᱱᱚᱛ ᱨᱮ ᱨᱟᱩᱨᱠᱮᱞᱟ ᱨᱮ ᱠᱟᱹᱢᱤᱭᱟ ᱾ ᱨᱟᱩᱨᱠᱮᱞᱟ ᱫᱚ ᱳᱰᱤᱥᱟ ᱨᱮᱱᱟᱜ ᱛᱮᱥᱟᱨ ᱟᱹᱰᱤ ᱢᱟᱨᱟᱝ ᱥᱚᱦᱚᱨ ᱠᱟᱱᱟ ᱾

ᱱᱟᱜᱟᱢ
ᱨᱟᱩᱨᱠᱮᱞᱟ ᱨᱮᱞᱣᱮ ᱥᱴᱮᱥᱚᱱ ᱫᱚ ᱑᱘᱙᱑ ᱥᱮᱨᱢᱟ ᱨᱮ ᱵᱮᱝᱜᱚᱞ ᱱᱟᱜᱽᱯᱩᱨ ᱨᱮᱞᱣᱮ ᱨᱮᱱᱟᱜ ᱱᱟᱜᱽᱯᱩᱨ-ᱟᱥᱚᱱᱥᱳᱞ ᱢᱩᱬ ᱞᱟᱭᱤᱱ ᱨᱮᱱᱟᱜ ᱮᱛᱦᱚᱵ ᱥᱟᱶᱛᱮ ᱦᱮᱡ ᱞᱮᱱᱟ ᱾ ᱱᱚᱣᱟ ᱫᱚ ᱑᱙᱐᱐ ᱥᱮᱨᱢᱟ ᱨᱮ ᱠᱨᱚᱥ ᱠᱚᱱᱴᱨᱤ ᱦᱟᱣᱲᱟ–ᱱᱟᱜᱽᱯᱩᱨ‌–ᱢᱩᱢᱵᱟᱭ ᱞᱟᱭᱤᱱ ᱨᱮ ᱢᱤᱫᱴᱟᱹᱝ ᱥᱴᱮᱥᱚᱱ ᱵᱮᱱᱟᱣ ᱞᱮᱱᱟ ᱾ ᱨᱟᱩᱨᱠᱮᱞᱟ ᱫᱚ ᱑᱙᱖᱐ ᱥᱮᱨᱢᱟ ᱨᱮ ᱵᱚᱨᱥᱩᱶᱟ ᱢᱮᱬᱦᱮᱫ ᱠᱷᱟᱫᱟᱱ ᱠᱷᱚᱱ ᱡᱚᱲᱟᱣ ᱞᱮᱱᱟ ᱛᱟᱦᱮᱸᱫ ᱾ ᱢᱟᱲᱟᱝ ᱫᱚ ᱨᱟᱩᱨᱠᱮᱞᱟ ᱨᱮᱱᱟᱜ ᱨᱮᱞᱣᱮ ᱥᱴᱮᱥᱚᱱ ᱫᱚ ᱢᱚᱦᱩᱞᱯᱟᱞᱤ ᱟᱹᱛᱩ ᱨᱮ ᱛᱟᱦᱮᱸ ᱠᱟᱱᱟ ᱾ ᱑᱙᱕᱐ ᱥᱮᱨᱢᱟ ᱨᱮ ᱨᱟᱩᱨᱠᱮᱞᱟ ᱨᱮ ᱥᱤᱧᱚᱛ ᱨᱮᱱᱟᱜ ᱯᱩᱭᱞᱩ ᱫᱤᱥᱩᱣᱟᱹ ᱴᱚᱴᱷᱟ ᱨᱮᱱᱟᱜ ᱯᱷᱮᱠᱴᱨᱤ ᱛᱷᱟᱯᱚᱱ ᱥᱟᱶᱛᱮ ᱨᱮᱞᱣᱮ ᱥᱴᱮᱥᱚᱱ ᱨᱮᱱᱟᱜ ᱟᱹᱰᱤ ᱢᱩᱬᱩᱛ ᱴᱷᱟᱶ ᱮ ᱟᱢᱮᱴ ᱠᱮᱫᱼᱟ ᱾ ᱑᱙᱖᱑–᱑᱙᱖᱒ ᱥᱮᱨᱢᱟ ᱨᱮ ᱱᱚᱣᱟ ᱫᱚ ᱤᱞᱮᱠᱴᱨᱤᱯᱷᱤᱰ ᱛᱮᱭᱟᱨ ᱞᱮᱱᱟ ᱾

ᱵᱤᱡᱤ ᱥᱴᱮᱥᱚᱱ
ᱨᱟᱩᱨᱠᱮᱞᱟ ᱨᱮᱞᱣᱮ ᱥᱴᱮᱥᱚᱱ ᱫᱚ ᱥᱤᱧᱚᱛᱤᱭᱟᱹ ᱨᱮᱞᱣᱮ ᱨᱮᱱᱟᱜ ᱢᱩᱬᱩᱛ ᱑᱐᱐ ᱵᱩᱠᱤᱝ ᱥᱴᱮᱥᱚᱱ ᱠᱷᱚᱱ ᱫᱚ ᱢᱤᱫᱴᱟᱹᱝ ᱠᱟᱱᱟ ᱾ ᱑᱐ ᱜᱚᱴᱟᱝ ᱴᱨᱮᱱ ᱫᱚ ᱨᱟᱩᱨᱠᱮᱞᱟ ᱠᱷᱚᱱ ᱮᱛᱚᱦᱚᱵᱚᱜᱼᱟ ᱟᱨ ᱑᱐᱑ ᱜᱚᱴᱟᱝ ᱴᱨᱮᱱ ᱫᱚ (ᱦᱟᱯᱛᱟᱠᱤᱭᱟᱹ ᱟᱨ ᱵᱟᱨ-ᱦᱟᱯᱛᱟᱠᱤᱭᱟᱹ ᱥᱟᱶᱛᱮ) ᱱᱚᱸᱰᱮ ᱠᱷᱚᱱ ᱪᱟᱞᱟᱜᱼᱟ ᱾ ᱱᱚᱣᱟ ᱫᱚ ᱠᱚᱞᱠᱟᱛᱟ-ᱢᱩᱢᱵᱟᱭ ᱮᱛᱚᱢ ᱥᱟᱢᱟᱝ ᱨᱮᱞᱣᱮ ᱞᱟᱭᱤᱱ ᱨᱮ ᱢᱮᱱᱟᱜᱼᱟ, ᱡᱟᱦᱟᱸ ᱫᱚ ᱥᱤᱧᱚᱛ ᱨᱮᱱᱟᱜ ᱵᱟᱨᱭᱟ ᱢᱟᱨᱟᱝ ᱥᱚᱦᱚᱨ ᱡᱚᱲᱟᱣᱟᱜ ᱢᱤᱫ ᱢᱩᱬ ᱰᱟᱦᱟᱨ ᱠᱟᱱᱟ ᱾ ᱨᱟᱣᱨᱠᱮᱞᱟ ᱫᱚ ᱢᱩᱢᱵᱟᱭ, ᱫᱤᱞᱞᱤ, ᱠᱚᱞᱠᱟᱛᱟ, ᱟᱥᱟᱱᱥᱳᱞ, ᱫᱷᱟᱱᱵᱟᱫᱽ, ᱨᱟᱺᱪᱤ, ᱵᱮᱝᱜᱟᱞᱩᱨᱩ, ᱪᱮᱱᱱᱟᱭ, ᱯᱩᱱᱮ, ᱚᱦᱢᱚᱫᱟᱵᱟᱫᱽ, ᱵᱷᱩᱵᱽᱱᱮᱥᱚᱨ, ᱱᱟᱜᱽᱯᱩᱨ, ᱯᱟᱴᱱᱟ, ᱵᱤᱥᱟᱠᱷᱟᱯᱟᱴᱱᱟᱢ, ᱡᱟᱢᱥᱮᱫᱽᱯᱩᱨ, ᱨᱟᱭᱯᱩᱨ, ᱠᱚᱴᱚᱠ, ᱯᱩᱨᱤ, ᱵᱚᱨᱦᱟᱢᱯᱩᱨ, ᱥᱚᱢᱵᱚᱞᱯᱩᱨ ᱟᱨ ᱡᱟᱹᱢᱢᱩ ᱟᱨ ᱠᱟᱹᱥᱢᱤᱨ ᱠᱷᱚᱱ ᱡᱚᱲᱟᱣ ᱟᱠᱟᱱᱟ ᱾

ᱵᱤᱢᱞᱟᱜᱚᱲ–ᱛᱟᱞᱪᱮᱨ ᱯᱨᱚᱡᱮᱠᱴ
ᱵᱚᱱᱰᱟᱢᱩᱱᱰᱟ–ᱵᱟᱨᱥᱩᱣᱟᱱ ᱪᱟᱸᱜᱟ ᱞᱟᱭᱤᱱ ᱨᱮ ᱵᱤᱢᱟᱞᱜᱚᱲ ᱟᱨ ᱥᱚᱢᱵᱚᱞᱯᱩᱨ–ᱛᱟᱞᱪᱮᱨ–ᱵᱟᱨᱚᱝ ᱪᱟᱸᱜᱟ ᱞᱟᱭᱤᱱ ᱨᱮ ᱛᱟᱞᱪᱮᱨ ᱠᱷᱚᱱ ᱡᱚᱲᱟᱣᱟᱜ ᱑᱕᱖ ᱠᱤᱞᱚᱢᱤᱴᱚᱨ (᱙᱗ ᱢᱤᱞ) ᱡᱤᱞᱤᱧ 
ᱞᱟᱭᱤᱱ ᱫᱚ ᱒᱐᱐᱔–᱒᱐᱐᱕ ᱥᱟᱞᱮ ᱨᱮ ᱥᱮᱞᱮᱫ ᱞᱮᱱᱟ ᱛᱟᱦᱮᱸᱫ ᱟᱨ ᱱᱚᱣᱟ ᱵᱮᱱᱟᱣ ᱨᱮᱱᱟᱜ ᱪᱟᱞᱟᱜ ᱠᱟᱱᱟ ᱾ ᱱᱚᱣᱟ ᱞᱟᱭᱤᱱ ᱯᱩᱨᱟᱹᱣ ᱞᱮᱱ ᱠᱷᱟᱱ ᱯᱚᱱᱚᱛ ᱨᱮᱱᱟᱜ ᱨᱟᱩᱨᱠᱮᱞᱟ ᱟᱨ ᱵᱷᱩᱵᱽᱱᱮᱥᱚᱨ ᱛᱟᱞᱟ ᱨᱮ ᱥᱟᱺᱜᱤᱧ ᱔᱖᱐ ᱠᱤᱞᱚᱢᱤᱴᱚᱨ ᱠᱷᱚᱱ (ᱥᱚᱢᱵᱚᱞᱯᱩᱨ ᱞᱮᱠᱟᱛᱮ) ᱠᱚᱢ ᱠᱟᱛᱮ ᱓᱐᱐ ᱠᱤᱞᱚᱢᱤᱴᱚᱨ ᱦᱩᱭᱩᱜᱼᱟ ᱾

ᱵᱚᱱᱰᱟᱢᱩᱱᱰᱟ - ᱨᱟᱩᱨᱠᱮᱞᱟ (ᱰᱤᱡᱮᱞ ᱟᱨ ᱤᱞᱮᱠᱴᱨᱤᱠ) ᱞᱳᱠᱳᱢᱳᱴᱤᱵᱽ ᱥᱮᱰ
᱑᱙᱕᱐ ᱥᱮᱨᱢᱟ ᱨᱮ ᱵᱳᱱᱰᱟᱢᱩᱱᱰᱟ ᱨᱮ ᱵᱟᱨᱭᱟ ᱞᱳᱠᱳᱢᱳᱴᱤᱵᱽ ᱥᱮᱰ ᱛᱷᱟᱯᱚᱱ ᱞᱮᱱᱟ ᱾ ᱢᱤᱫᱴᱟᱹᱝ ᱫᱚ ᱥᱴᱮᱢ ᱤᱱᱡᱤᱱ ᱟᱨ ᱢᱤᱫᱴᱟᱹᱝ ᱫᱚ ᱰᱤᱡᱮᱞ ᱤᱱᱡᱤᱱ ᱞᱟᱹᱜᱤᱫ ᱾ ᱑᱙᱘᱐ ᱥᱮᱨᱢᱟ ᱨᱮᱱᱟᱜ ᱢᱩᱪᱟᱹᱫ ᱨᱮ ᱥᱴᱮᱢ ᱞᱚᱠᱳᱢᱳᱴᱤᱵᱽ ᱥᱮᱰ ᱫᱚ ᱵᱚᱸᱫᱽ ᱞᱮᱱᱟ ᱾ ᱛᱩᱨᱩᱭ ᱜᱚᱴᱟᱝ WAM-4 ᱤᱱᱡᱤᱱ ᱠᱚ ᱥᱮᱞᱮᱫ ᱞᱟᱹᱜᱤᱫ ᱑᱙᱘᱓ ᱥᱮᱨᱢᱟ ᱨᱮ ᱢᱤᱫᱴᱟᱹᱝ ᱤᱞᱮᱠᱴᱨᱤᱠ ᱞᱚᱠᱳᱢᱳᱴᱤᱵᱽ ᱥᱮᱰ ᱮᱦᱚᱵ ᱞᱮᱱᱟ ᱾ ᱒᱐᱑᱙ ᱥᱮᱨᱢᱟ ᱦᱟᱹᱵᱤᱡ, ᱱᱚᱣᱟ ᱨᱮ ᱒᱔᱒ ᱜᱚᱴᱟᱝ ᱤᱞᱮᱠᱴᱨᱤᱠ ᱤᱱᱡᱤᱱ ᱢᱮᱱᱟᱜᱼᱟ ᱟᱨ ᱱᱚᱣᱟ ᱫᱚ ᱵᱟᱹᱲᱛᱤ ᱛᱮᱭᱟᱨᱚᱜ ᱠᱟᱱᱟ ᱾ ᱒᱐᱐ WAG-9 ᱞᱳᱠᱳᱢᱳᱴᱤᱵᱽ ᱨᱮᱱᱟᱜ ᱠᱮᱯᱮᱥᱤᱴᱤ ᱟᱱᱟᱜ ᱢᱤᱫ ᱱᱟᱣᱟ ᱤᱞᱮᱠᱴᱨᱤᱠ ᱞᱳᱠᱳᱢᱳᱴᱤᱵᱽ ᱥᱮᱰ ᱵᱮᱱᱟᱣ ᱦᱩᱭᱩᱜ ᱠᱟᱱᱟ ᱾

ᱥᱟᱹᱠᱷᱭᱟᱹᱛ

ᱵᱟᱦᱨᱮ ᱡᱚᱱᱚᱲ
ᱨᱟᱩᱨᱠᱮᱞᱟ ᱨᱮ ᱴᱨᱮᱱ ᱠᱚ

ᱛᱷᱚᱠ:ᱥᱩᱱᱫᱚᱨᱜᱚᱲ ᱦᱚᱱᱚᱛ ᱨᱮ ᱨᱮᱞᱣᱮ ᱥᱴᱮᱥᱚᱱ ᱠᱚ
ᱛᱷᱚᱠ:ᱳᱰᱤᱥᱟ ᱨᱮ ᱨᱮᱞᱣᱮ ᱡᱚᱸᱠᱥᱚᱱ ᱥᱴᱮᱥᱚᱱ ᱠᱚ